அபய் வக்கீல்

அபய் வக்கீல் (Abhay Vakil) இந்தியாவைச் சேர்ந்த ஒரு கோட்டீசுவரத் தொழிலதிபர் ஆவார். அபய் அரவிந்து வக்கீல் என்ற பெயராலும் அறியப்படுகிறார். 1951–2021 ஆம் ஆண்டுகளில் இவர் வாழ்ந்தார். இந்தியாவின் மிகப்பெரிய வண்ணப்பூச்சு நிறுவனமான ஆசியன் பெயிண்ட்சு நிறுவனத்தின்  நிர்வாகமற்ற இயக்குநராக இருந்தார். 2021 ஆம் ஆண்டு அக்டோபர் மாத நிலவரப்படி, இவரது நிகர சொத்து மதிப்பு 6.25 பில்லியன் அமெரிக்க டாலர்களாக மதிப்பிடப்பட்டது.  இந்தியாவிலுள்ள 100 பணக்கார இந்தியர்களில் அபய் வக்கீலும் ஒருவர்.

2024 ஆம் ஆண்டு அக்டோபர் மாதம் 9 ஆம் தேதியிட்ட போர்ப்சு இந்தியாவின் 100 பணக்கார அதிபர்களின் பட்டியலில் அபய் வக்கீல் குடும்பம் $5.35 பில்லியன் நிகர மதிப்புடன் 61 ஆவது இடத்தில் இருந்தது.

ஆரம்பகால வாழ்க்கை
அபய் வக்கீல் 1951 ஆம் ஆண்டு மும்பையில் பிறந்தார். இவரின் தந்தை அரவிந்து வக்கீல், ஆசியன் பெயிண்ட்சு நிறுவனத்தின் இணை நிறுவனர்களில் ஒருவராவார். அபய் வக்கீல் மும்பை பல்கலைக்கழகத்தில் இளம் அறிவியல் பட்டத்தையும், அமெரிக்காவில் உள்ள சிராகுசு பல்கலைக்கழகத்தில் மற்றொரு இளங்கலை பட்டத்தையும் முடித்தார். 1974 ஆம் ஆண்டு தனது குடும்ப வணிகமான ஆசியன் பெயிண்ட்சு நிறுவனத்தில் சேர்ந்தார்.

பிற பணிகள்
அபய் வக்கீல் ஆசியன் பெயிண்ட்சு மற்றும் ஐடெக்கு பிளாசுட்டு நிறுவனங்களில் நிர்வாக இயக்குநராகப் பணியாற்றினார். ரெசின்சு அண்டு பிளாசுட்டிக்சு நிறுவனத்தின் தலைவராகவும், ஆசியன் பெயிண்ட்சு நிறுவனத்தின் நிர்வாகமற்ற இயக்குநராகவும், ரெசின்சு அண்டு பிளாசுட்டிக்சு நிறுவனத்தின் நிர்வாகமற்ற இயக்குநராகவும் இருந்துள்ளார். ஆசியன் பெயிண்ட்சு நிறுவனத்தில் கூடுதல் மற்றும் நிர்வாகமற்ற இயக்குநராகவும், ஆசுட்டிராய்டுகள் வர்த்தகம் மற்றும் முதலீடுகள், நெகால் வர்த்தகம் மற்றும் முதலீடுகள், சலச்சு வர்த்தகம் மற்றும் முதலீடுகள் மற்றும் உன்னதி வர்த்தகம் மற்றும் முதலீடுகள் ஆகியவற்றின் இயக்குநராகவும் இருந்தார்.

தனிப்பட்ட வாழ்க்கை
அபய் வக்கீல் திருமணமாகி மூன்று குழந்தைகளைப் பெற்று மும்பையில் வசித்து வந்தார். இவரின் மகன் விவேக் வக்கீல் இதே தொழிலில் பணிபுரிகிறார். அபய் வக்கீல் 2021 ஆம் ஆண்டு நவம்பர் மாதம்  2 ஆம் தேதியன்று இறந்தார்.

மேற்கோள்கள்

பகுப்பு:1951 பிறப்புகள்
பகுப்பு:2021 இறப்புகள்
பகுப்பு:இந்தியத் தொழிலதிபர்கள்
பகுப்பு:மும்பையைச் சேர்ந்தவர்கள்